РЕПУБЛИКА СРБИЈА

НАРОДНА СКУПШТИНА

Одбор за људска и мањинска права

и равноправност полова

08 Број: 06-2/154-15

28. мај 2015. године

Б е о г р а д

На основу члана 84. став 8. Пословника Народне скупштине, Одбор за људска и мањинска права и равноправност полова Народне скупштине доставља

**И Н Ф О Р М А Ц И Ј У**

**о**

**јавном слушању на тему:**

**„Рад и функционисање националних савета националних мањина“**

Одбор за људска и мањинска права и равноправност полова Народне скупштине, на основу одлуке Одбора од 7. априла 2015. године одржао је 17. априла 2015. године јавно слушање на тему „Рад и функционисање националних савета националних мањина“.

Јавном слушању су присуствовали: Биљана Илић Стошић, Владица Димитров, Љибушка Лакатош, Аида Ћоровић, Олена Папуга и Елвира Ковач, чланови Одбора; Ненад Митровић и Милетић Михајловић, заменици чланова Одбора; Иван Бошњак, Нина Фира, Љиљана Бекчић, Славица Мандић и Милош Обрадовић, Министарство државне управе и локалне самоуправе; Александра Ђорђевић, Министарство културе и информисања; Јасминка Перуничић Ален и Иван Дурмишевић, Министарство просвете, науке и технолошког развоја; Сузана Пауновић и Марко Јовановић, Канцеларија за људска и мањинска права; Питер Буркхард, Јан Луенебург, Кетрин Габриел (Kathrin Gabriel) и Бојан Јанковић, Мисија ОЕБС-а у Србији; Анико Мушкиња Хајнрих и Павел Домоњи, Омбудсман АП Војводина; Роберт Сепи, Заштитник грађана; Љиљана Лончар, Повереник за заштиту равноправности; Петар Нађ Родифцис, Пападопулос Димитриос и Маја Грујић, Национални савет грчке националне мањине; Абедин Топлица, Национални савет ашкалијске националне мањине; Радиша Драгојевић, Национални савет влашке националне мањине; проф. др Јоже Сивачек, Даворин Шкорњачка и Милан Фурст, Национални савет чешке националне мањине; др Рубен Фукс, Савез јеврејских општина; Витомир Михајловић, Ферхат Саити, Срђан Шајн, Славко Јовановић и Иван Васић, Национални савет ромске националне мањине; Зејни Фејзулаху, Национални савет албанске националне мањине; Дарко Сарић Лукендић, др.сц. Томислав Стантић, Национални савет хрватске националне мањине; Јон Чизмаш и Наташа Тошић, Национални савет румунске националне мањине; Јовген Мудри, Жељко Ковач, Никола Шанта и Наташа Макаји Мудрох, Национални савет русинске националне мањине; Драгомир Зупанц, Национални савет словеначке националне мањине; мр Сузана Кујунџић-Остојић, Дејан Парчетић, Мирјана Саванов, Вељко Војнић и Мирко Бајић, Национални савет буњевачке националне мањине; Борче Величковски и Зорица Митровић, Национални савет македонске националне мањине; Анико Јерас и Силард Антал, Национални савет мађарске националне мањине; Дејан Милев, Национални савет бугарске националне мањине; Јелена Иванчевић, Београдски фонд за политичку изузетност; Александар Попов, Центар за регионализам; Света Матић и Ива Петровић, Центар за истраживање миграција; Ксенија Марковић и Драгиња Влк, Форум за етничке односе; Милан Антонијевић, ЈУКОМ; Алмедин Љајић, Мајијда Лубура, Един Шантић, Александра Демировић, Тамара Ђорђевић, Марко Ђорђевић, Мехдија Медовић и Арбер Арифи, стажисти Канцеларије за људска и мањинска права; Буташ Бела, Посланичка група СВМ.

Јавно слушање је отворио председник Одбора за људска и мањинска права и равноправност полова Народне скупштине **Мехо Омеровић**. Поздрављајући све присутне, он је истакао значај сарадње са Мисијом ОЕБС-а у Србији и Програмом за развој Уједињених нација (УНДП) који су помогли у реализацији овог јавног слушања. Нарочито је истакао значај присуства представника готово свих националних савета националних мањина који ће најбоље моћи дати оцену о стању у овој области и постојећим законским решењима, као и изнети своје предлоге како унапредити стање у овој области и која су то нова законска решења која би требало усвојити како би се евентуални проблеми у раду и функционисању националних савета националних мањина решили. Такође је поздравио представнике министарстава и других државних институција, као и невладиних организација.

**Сузана Пауновић**, директорка Канцеларије за људска и мањинска права Владе Републике Србије је истакла значај сарадње са националним саветима националних мањина (у даљем тексту: национални савети), по свим питањима укључујући и питање њиховог финансирања. Она је упознала присутне са одржаним састанцима са представницима националних савета, као и са надлежним министарствима. Поред тога, Канцеларија је у претходном периоду обављала послове који су се односили на припрему државних извештаја о примени међународних уговора, као и успостављањем механизма за праћење спровођења њихових препорука. Средства у буџету Републике Србије за рад националних савета су обезбеђена без обзира на рестриктиван буџет и за ту намену је на располагању 245 милиона динара. Истакла је потребу доследне примене Уредбе Владе о начину трошења тих средстава и упознала присутне да је с тим у вези одржан заједнички састанак са представницима националних савета који су показали пуно разумевање за мере штедње. Постоји добра сарадња са националним саветима у вези припреме нових законских решења као што је то било и приликом припреме Закона о изменама и допунама Закона о националним саветима националних мањина, а ресорно министарство је имало пуно разумевање за ту потребу. Ова пракса треба да се настави и убудуће, а нарочито у вези са израдом Акционог плана за мањине. Министарство државне управе и локалне самоуправе је већ формирало радну групу за израду тог акционог плана у коју су укључени представници националних савета. Поздравила је укључивање Одбора за људска и мањинска права и равноправност полова (у даљем тексту: Одбор) у питања рада и функционисања националних савета.

**Иван Бошњак**, државни секретар у Министарству државне управе и локалне самоуправе је истакао позитивне помаке у сарадњи са националним саветима, што је резултат све чешћих контаката, како са националним саветима тако и са локалном самоуправом. Истакао је питање радног ангажовања људи у националним саветима, али и друга питања која су резултат специфичности сваке националне мањине. У претходном периоду завршено је конституисање националних савета и донети су сви акти који су били потребни за то. Очекује се интензиван рад радне групе за израду Акционог плана за мањине. Упознао је присутне и са активностима Министарства које се односе на питања утврђивања броја грађана припадника националних мањина, нарочито на југу Србије. Такође је подсетио да је Влада прошле недеље донела одлуку о формирању Савета за националне мањине Владе Републике Србије па следи и његово конституисање.

**Њ.Е. Амбасадор Петер Буркхард**, шеф Мисије ОЕБС-а у Србији је нагласио да је рад и функционисање националних савета питање које ОЕБС сматра веома значајним на путу изградње инклузивног и безбедног демократског друштва. Ниво интегрисаности националних мањина у друштву и укљученост у све политичке, грађанске, друштвено-економске и културне процесе је основни показатељ нивоа демократизације, поштовања људских права и поштовања различитости у друштву. Истакао је да је Србија усвојила напредан правни оквир како би се обезбедила и унапредила заштита људских права и спречила дискриминација. Надлежности националних савета су у складу са међународним стандардима и у неким деловима их чак превазилазе по квалитету. Сада је време да се обезбеди пуна имплементација постојећег законодавног оквира у пракси. Као што је прописано Законом, национални савети функционишу као гаранти права мањина у областима њиховог овлашћења за деловање, који обухватају културу, језик, образовање и јавно информисање. Током следеће четири године, национални савети треба да се строго концентришу на активности у оквиру ове четири области и да буду кључни актери у процесу промовисања права припадника националних мањина и помажу државним органима у процесу интеграције мањина. Када је реч о трошењу јавних средстава, транспарентност и одговорност треба да буде једини прихваћени начин рада. ОЕБС охрабрује представнике националних савета да унапреде међусобну сарадњу и сарадњу између сопствених заједница националних мањина, да раде непосредније и отвореније са владиним институцијама и цивилним друштвом и да обезбеде да се у њиховим стратегијама, политикама и активностима одражавају интереси њихових изборних листа и интереси свих припадника. Мисија ОЕБС-а у Србији спремна је да настави подршку свим националним саветима, као и подршку Влади у процесу измена и допуна Закона о националним саветима националних мањина у складу са одлуком Уставог суда.

**Срђан Шајн**, председник програмске координације у Националном савету ромске националне мањине је предложио да Одбор иницира да се у Пословнику Народне скупштине прецизно дефинише начин комуникације националних савета са Народном скупштином, јер не постоји јасно дефинисана процедура када је реч о законодавној функцији. Такође сматра да Законом треба да се дефинише да ли се финансирају активности националног савета као већине или активности свих чланова националног савета. Сматра да треба дефинисати да се финансирају активности свих чланова, чиме би се и мањини обезбедила средства за њихове активности. Поред тога, сматра да треба обезбедити посебна средстава из буџета Републике Србије и из међународне заједнице, како би се обзебедили потребни ресурси Националног савета ромске националне мањине да може да утиче на доношење стратегије и акционог плана за Роме. У супротном, сви осим Рома ће говорити о положају Рома. Указао је и на потребу измене изборних прописа јер постојећи не гарантују представљање националних мањина у Народној скупштини на адекватан начин. Везано за Декаду Рома и за финасирање активности Националног савета ромске националне мањине, сматра да није случајно што су Роми у фокусу, они су најбројнији и међу азилантима, а такође су и четири пута више незапослени, те су све то разлози због којих треба обезбедити посебна средства за наведене намене.

**Иван Чизмаш**, председник извршног одбора Националног савета румунске националне мањине је истакао да је са Законом о националним саветима националних мањина Србија ишла корак испред осталих земаља које немају такве законе. Међутим, стечена права нису садржана у овом закону и зато га треба даље допуњавати, а нарочито је истакао да индивидуална права нису обухваћена Законом. Када је реч о финансирању националних савета, сматра да савети немају довољно средстава за реализацију својих активности и програмских циљева. Потребно је да се законом дефинише њихов статус, тј. да ли су саветодавна тела или државна институција. Проблем је како распоредити средства која национални савет добије. Они су имали преко 30 захтева из различитих области, као што су верске заједнице, спортски клубови и друге организације које траже да их национални савет финаснира, па су у дилеми. Питање је и да ли они подлежу јавној набавци. Зато закони треба да буду прецизни. Цивилни сектор се такође бави овим питањима и тиме се на неки начин дуплирају активности. Постоји преко 37 невладиних организација које се баве питањима румунске националне мањине и њихове активности се преклапају са надлежностима националних савета па законодавац треба да реагује. Истакао је и проблем сукцесије колективне имовине која је била национализована 1945. године, па је затражио и подршку Одбора имајући у виду њихов захтев за колективну имовину припадника румунске националне мањине, односно зграде, фондације итд. које су биле у власништву бивших организација румунске националне мањине.

**Зејни Фејзулаху**, заменик председника Националног савета албанске националне мањине је истакао да постоје потешкоће у раду тог националног савета, као што су смањена средства због непризнавања броја Албанаца који живе у Србији, па је то разлог што национални савет добија веома мала средства по броју становника. Недовољна су средства за плате запослених и изабраних лица у националном савету. Недостатак уџбеника за основне и средње школе је такође проблем за скоро 9000 ученика. Неки уџбеници постоје за основне школе, али не постоји ни један уџбеник на матерњем језику који је признат од стране државе за средње школе. Зато тражи помоћ да се овај проблем реши, а тражили су и да то буде предмет разговора у Бриселу. Ускоро ће бити проблема са информисањем на матерњем језику због престанка са радом две локалне радио-телевизије, у Бујановцу и у Прешеву. Ни једна државна телевизија нема информисање на албанском језику. Национални савет је донео одлуку о оснивању радио-телевизије, али потребна је помоћ од државе. Са локалним инситуцијама имају одличну сарадњу, али је замолио државне органе да им изађу у сусрет како би се превазишли ови проблеми.

**Наташа Тошић**, чланица извршног одбора Националног савета румунске националне мањине је истакла да она представља Румуне из источне Србије. Указала је на питање румунског језика који је школске 2013/14 године постао изборни предмет у основним школама, што је веома значајно. Тренутно је лоше организована настава јер се у општини Зајечар одвија само у две од пет основних школа због техничких разлога, а није уведена на територији осам школских управа. Постоји и проблем недовољног броја уџбенка на матерњем језику и нема довољно средстава за њихово штампање. Проблем је и информисање јер на територији целе источне Србије постоји једна локална телевизија и један штампани лист који финансира национални савет. Указује и на непрепознавање њихових потреба од стране локалних самоуправа, јер им је једино општина Бољевац изашла у сусрет и дала на коришћење кацеларију за рад националног савета. Указала је и на проблем политичког представљања румунске мањине у Народној скупштини и изнела као добар пример Румунију где у Парламенту свака национална мањина, укључујући и српску, има гарантовано право на два посланика у сваком од два дома у Парламенту, без обзира на бројчано стање.

**Витомир Михајловић**, председник Националног савета ромске националне мањине, као специфичности ове националне мањине је изнео да је она дисперзована на територији целе Реублике Србије, што отежава комуникацију и представља посебну отежавајућу околност. Такође сматра да нема тачног податка о броју припадника ромске националне мањине, а управо су то важни подаци за израду стратешких докумената и њихово спровођење. И даље се користи број од 147 000, али према њиховим подацима има их 4-5 пута више. Истакао је да постоји проблем капацитета појединих националних савета, а неки савети су значајно испред других и као пример је навео Мађарски национални савет. Зато сматра да посебна средства треба да се одвоје за оне нацоналне савете који немају такву инфраструктуру. За ромску националну заједницу су посебно карактеристични проблеми у области запошљвања и становања и зато би требало проширити овлашћења националног савета ромске националне мањине и на те области. До проблема у области информисања је дошло када су Уредбом Владе 2010. године укинута средства која су била намењена Министарству културе за директно финансирање електронских и писаних медија националних мањина. Два листа на ромском језику су због тога угашена. Претходна стратегија је имала недостатке које треба исправити новом стратегијом и очекује да се већ следеће недеље припреми први нацрт те стратегије. Припаднике ромске националне заједнице нарочито погађа то што су они једина мањинска заједница која није остварила уставно и законско право на увођење матерњег језика у основне школе као изборног предмета и нада се да ће министарство надлежно за образовање имати слуха да се у школској 2015/16 години крене са овим предметом. Оно што је добро јесте да је на савету Филолошког факултета донета одлука да се ромски језик изучава на том факултету. Похвалио је сарадњу са Канцеларијом за људска и мањинска права, као и са независним иституцијама.

**Драгомир Зупанц**, представник Националног савета словеначке националне мањине, поставио је питање представницима Министарства културе и информисања у вези стратегије тог министарства када је реч о информисању и развоју медија за националне мањине.

**Александра Ђорђевић** из Министарства културе и информисања је истакла да су у новом Закону о информисању предвиђена три изузетка у приватизацији, а један од њих јесте управо то да национални савети могу бити оснивачи медија и на тај начин остварити свој интерес у информисању, уз ограду да она долази из Сектора за културу и не може да да ближе информације у вези овог питања.

**Сузана Кујунџић-Остојић,** председница Националног савета буњевачке националне мањине је истакла да тај савет спада у ред новоформираних националних савета. Један од основних проблема са којим се сусрећу јесте то што закон препознаје стандардизовани језик као обележје националне заједнице. Буњевци немају стандардизовани језик, па је национални савет буњевачке националне мањине сам покренуо тај поступак, самостално и сопственим средствима, али дошли су до тачке када то више не могу обављати сами. Из разлога што немају стандардизовани језик, не могу да остварују ни бројна права која једна национална заједница може да оствари. Имају око 400 ученика који похађају изборни предмет - буњевачки говор са елементима националне културе и тај број расте сваке године. Национални савет је у ову област уложио око 2,5 милиона динара годишње, док Канцеларија за људска и мањинска права издваја 86.000 на нивоу године. Предлаже да се сам начин препознавања националне мањине у закону промени или да се помогне оним националним саветима који имају такав проблем да га реше уз помоћ државе и научних институција. Овај предлог је поткрепила позивајући се на став експертске комисије из 2013. године где се препоручује Србији да препозна овај проблем и да га у наредном периоду реши. На крају је истакла да се њихови представници налазе у новоформираној комисији поводом отварања Поглавља 23 где ће изнети своје ставове.

**Мирко Бајић**, Национални савет буњевачке националне мањине, се надовезао на право националног савета на информисање, при чему је истакао да то право постоји у закону, јер је Законом о јавном информисању и медијима дато право националним саветима да формирају установе, али то право није праћено капацитетом да се оно оствари. То нарочито важи за мале националне мањине које немају матичну државу јер ти медији никако не могу бити комерцијални медији. Код новог система пројектног финансирања, такве установе немају извор за озбиљно финансирање и зато то питање треба другачије дефинисати у Закону о јавном информисању и медијима, односно у Закону о националним саветима националних мањина. Такође је предложио да се код измена закона води рачуна о томе да је ниво обавеза финансирања савета од стране локалних самоуправа ограничен само на оне савете који на територији одређене локалне самоуправе имају 10% становништва или службени језик. Потребно је наћи другачије решење, нарочито за мале националне заједнице које немају матичну државу и немају могућност другачијег финансирања.

**Анико Јерас**, председница извршног одбора Националног савета мађарске националне мањине, је истакла да 13 % становништва у АП Војводини чини мађарска национална мањина. Претходних година су изградили мрежу установа у области културе, образовања и информисања и узели учешће у њиховој оснивачкој структури. Међутим, потребно је извршити измене Закона о националним саветима националних мањина како би се потврдиле оне надлежности националних савета које је Уставни суд прогласио неуставним, а исте прогласио у складу са Уставом у другим правним конструкцијама. Као друго, навела је потребу оснаживања постојећих надлежности националних савета и обезбеђивање средстава за њихово несметано функционисање. Као треће, предложила је укључивање таквог механизма заштите мањина у Акциони план за мањине који би гарантовао ефикаснију примену правних аката из области као што су званична употреба мањинског језика и писма и сразмерна заступљеност припадника мањина у јавним установама.

**Света Матић**, уредник Minority news, навео је да је то једини специјализовани билтен који се бави мањинама који је настао уз подршку Мисије ОЕБС-а, а данас опстаје уз подршку САД, амбасаде Румуније и Фондације за отворено друштво. Упозорио је на то да ће одређене националне мањине остати без електронских медија и зато је сада време да се говори о томе. Они су предложили, с обзром да се у њиховом програмском савету налазе представници свих националних савета, да направе телевизијски програм у чијој производњи би учествовали и сами национални савети, који би био на њиховом језику, а титлован на РТС-у па би био разумљив и за већинско становништво, али нису наишли на подршку РТС-а. Стога је предложио да се обави разговор са управним одбором РТС-а у смислу да РТС омогући емитовање хронике националних мањина у трајању од 60 минута једном месечно за почетак. Они би помогли око техничких и продукцијских ствари, али да то буде на нивоу РТС-а.

**Аида Ћоровић** је навела да је радећи на терену постала свесна да Србија као мултикултурална земља нема јасну перцепцију како та мултикултуралност треба да изгледа и да зато сви заједно морамо да радимо на успостављању интегративних, односно мултикултуралних модела. Сматра да постоји гетоизација од већинског народа, али и да је сами себи намећу. Разлог за то види већ у самом Уставу код дефинисања чија је ово земља и сматра да треба да се изврши промена Устава. Говорећи о деполитизацији националних савета, истакла је да сматра да је чињеница да су углавном представници политичких странака чланови националних савета и да се политичке теме разматрају на националним саветима. Национални савет не би требало да представља појединачне странке, већ грађане, припаднике националних мањина. Она лично није задовољна како је њен национални савет представља, а верује да нарочито млади људи и не знају шта национални савети раде. Навела је да је Национални савет бошњачке националне мањине у лошем односу са локалном самоуправом, а нису ни данас присутни на јавном слушању. *Урбан ин* сваког другог петка у листу Данас објављује подлистак који се бави националним мањинама, тј. објављују се текстови прозе и поезије, нарочито младих писаца. Готово ни један национални савет се није јавио поводом тога, већ су то углавном невладине организације. Такође сматра да Србија треба да створи систем за политичко представљање националних мањина у парламенту јер је без тога бесмислена прича о деполитизацији националних савета. Све док се о мањинама говори као о посебном проблему и посебном питању, нећемо имати интегративни процес. Суштина је у томе да и већинско становништво учи о националним мањинама и обрнуто. Дакле, Србија треба да се одлучи да ли да се задржи на сагрегативном моделу какав је био до сада или да створимо озбиљну интеркултуралну политику где се мањински и већински народ и њихове вредности међусобно прожимају. Све до тада, ни привреда, ни економија ни било шта друго неће моћи бити питање број један, док се не схвати да су људи, без обзира на националну припадност, највеће благо. Све док се људска и мањинска права не буду у потпуности поштовала, Србија ће бити сиромашна земља.

**Елвира Ковач** се осврнула на планиране измене Закона о националним саветима националних мањина, које треба да се усвоје што пре, а не 2017-2018. године како је то планирано. Очекује нас и Закон о култури па треба водити рачуна да он буде у потпуности усаглашен са Законом о националним саветима националних мањина. Поменула је питање функционалног знања српског језика као језика друштвене средине, а све мањине имају проблем с тим, па би требало променити план и програм учења српског језика како би деца могла да се образују на свом језику, али да имају функционално знање српског језика како би могли да се запосле. Као друго питање поменула је питање сразмерне заступљености припадника националних мањина у јавној администрацији. Зато је изузетно значајно што се у нацрту Акционог плана за поглавље 23 који је Одбор разматрао помиње да је једно од основних циљева повећано учешће мањина у органима јавне управе, локалним и покрајинским органима, полицији, правосуђу итд. Оно што сматра да недостаје су јавна предузећа јер је логично да у местима у којима живе припадници националних мањина и познају језик, они буду запослени у јавним предузећима. Друго питање које се помиње у овом акционом плану јесте јачање представљања нумерички малих националних мањина у изборном систему, те о томе треба водити рачуна код промене изборног система. Што се тиче националног савета мађарске националне мањине, сматра да је тачно оно што је овде изнето да је тај савет „високо подигао лествицу“, а да је то резултат континуитета у раду.

**Никола Шанта,** представник Националног савета русинске националне мањине, сматра да је веома битно да се интелектуални део припадника националних мањина укључи у опште друштвене и државне процесе, али је поставио питање где то интелектуалац припадник националне мањине има простор да се афирмише. Навео је свој пример. Он је писац и прати све догађаје, али нема где да се профилише. Преводилаштво је на ниском степену, преводилаштво светских језика на језике националних мањина није институционализовано ни финансирано од стране државе, а то је скуп посао. Као пример је навео општину од 40000 становика која има Дом културе, али је поставио питање да ли у тој институцији културе уопште има запослених припадника националних мањина. Стога је закључио да је за решавање овог питања потребна подршка државе.

**Дејан Милев**, потпредседник Националног савета бугарске националне мањине је навео да ова мањина већином живи у источној и југоисточној Србији, у Димитровграду и Босилеграду. Управо су то делови Србије у којима су егзистенцијални проблеми веома тешки. Зато се они не баве толико питањима као што су информисање и образовање, већ како да обезбеде своју егзистенцију. Међутим, слаже се да постоји проблем у информисању и изнео је пример Новинско-издавачке куће Братство. Бугарски национални савет је преузео оснивачка права, али само административна права, не и финасијска. Постоји проблем великих дуговања. Затварањем ове куће, онемогућило би се промовисање њихових уметника, талената и њихове културе.

**Александар Попов**, директор Центра за регионализам, је упознао присутне да је Центар вршио истраживање рада националних савета, након чега је добијена слика да овакав систем води сагрегација мањина, као и сагрегација мањина међу собом. У већини медија се веома мало говори о националним мањинама, а помињу се једино у контексту неких конфликтних ситуација и када је било неких проблема. Долази из Војводине где су људи некада живели заједно, а не једни поред других. У то време су мањине добро говориле језик већине, али и обрнуто. Тога на жалост више нема и та слика је данас другачија. Већина је одговорна за мањину и ни једно право које има мањина није сувишно ако не угрожава друге. Њему како припаднику већинског народа је у интересу да се мањина добро и безбедно осећа јер се онда и он безбедно осећа. Овај систем је ипак сегрегативан, од вртића, преко школа. Пре годину дана један број невладиних организација је основао Мрежу за мултикултуралност јер је сада, када се ради акциони план и мењају закони, прилика да се ово питање усмери у правцу интеркултуралности а не сегрегације.

**Мехдија Медовић**, стажиста у Канцеларији за сарадњу са цивилним друштвом је подсетио представнике националних савета да обрате пажњу на стажисте. Осврнуо се на питање деполитизације и сматра да она није могућа, већ да је могућа само департизација. Указао је на проблем финансирања националних савета и навео пример националног савета бошњачке националне мањине који није финансиран на локалном нивоу од стане локалне самоуправе у којој се налази његово седиште, тј. Новог Пазара, због политичких односа. Стога сматра да је ово питање потребно другачије законом уредити, а такође сматра да треба да буде тачно одређен проценат од укупног буџета за ово финансирање а не да се користи формулација „по могућности“ како је то сада законом дефинисано. Поставио је и питање буџетске контроле трошења тих средстава и које су санкције уколико се та средства не троше на транспарентан начин у законом прописаним областима. Позвао је представнике националних савета да се понашају одговорно према националним мањинама које представљају.

**Томислав Стантић** је члан Националног савета хрватске националне мањине и припада опозиционом делу тог савета. Навео је лични пример учествовања у избору за директора Лекарске коморе Србије где је био један од кандидата. Доста људи му је рекло да не верују да може да победи и да није згодно да Хрват буде на челу Лекарске коморе Србије. Сматра да је то данас реалност у Србији. Међутим, иста ствар постоји и у националним саветима јер је непожељно бити грађански орјентисан или бити припадник грађанске странке. Као резултат такве ситуације припадници мањинских заједница су потпуно незаинтересовани за изборе за националне савете. Питање је да ли се то може исправити законом када мањине између себе праве ограде у зависности да ли је нешто грађанско или национално. Сматра да су осигурана места у парламенту добар пут да се оваква ситуација исправи.

**Абедин Топлица**, представник Националног савета ашкалијске националне мањине је указао на тежак положај Ашкалија и да би и о њима требало више говорити, а не само о Ромима. Као што се говори о Стратегији за Роме, исто тако би било добро да постоје системска решења за њихову популацију. Он сматра да се не води довољно рачуна о малим мањинама, па се боји да ће се оне утопити и третирати као друге мањине као што је то био случај са Цинцарима, Черкезима и др. Слаже се са принципом директног заступања мањина у парламенту.

**Аида Ћоровић** је навела да сматра да се већински национализам прелива у мањински национализам. Уместо тога, треба да правимо грађанско, европско, мултикултурално друштво. Истакла је да је потребно да подсетимо на значај Заштитника грађана, Канцеларије за људска и мањинска права, Републичког савета националних мањина који треба да се формира. Она је упутила учеснике на књигу коју су написали професорка Маријана Пајванчић и Горан Башић „Од сегрегативне ка интеркултуралној политици мултикултуралности“ за коју сматра да садржи опис корака и начина како то остварити.

**Јон Чизмаш** је истакао значај оваквих скупова где представници националних мањина и државних органа и институција могу у дијалогу да решавају проблеме. Предложио је да се у Србији уведе прослава Дана националних мањина и да заједно тог дана истакнемо потребу изградње мултиетничке заједнице.

**Наташа Тошић** сматрада је готово немогуће извршити деполитизацију националних савета. Она је у странци Демократског покрета Румуна Србије и не би могла да одвоји где је представник странке а где националног савета. Мисли да је тужно оно што је чула од представника Хрватског националног већа. Она је адвокат и не би волела да исто чује зато што је Румунка ако би се кандидовала за председника Адвокатске коморе Србије. Као добар пример је навела да је председник Румуније од недавно Клаус Јоханес, припадник немачке националне мањине.

**Сузана Пауновић** се обратила на крају учесницима дискусије и указала да управо ова дискусија говори о томе да ће нас у будућем раду на даљим изменама и допунама Закона о националним саветима националних мањина чекати пуно посла. Апеловала је на конференцију националних савета да убрзају свој рад и да од њих долазе јасни ставови за радну групу задужену да припреми Акциони план за мањине. При томе они треба да обезбеде да се чују ставови свих националних мањина, а не само оних који директно учествују у радној групи. Питање финансирања ће бити тема код формулисања нових законских решења. Одговорност за утрошена средства постоји јер сваки национални савет мора доставити извештај независног ревизора. Процес утрошка средстава треба да се учини транспарентним унутар националних савета, а такође право да знају како се средства троше имају не само чланови националног савета, већ и сви припадници националне мањине. Тиме се јача поверење, али тај дијалог недостаје и зато треба да видимо како га успоставити у наредном периоду.

**Мехо Омеровић** се на крају захвалио свим учесницима на конструктивном разговору о озбиљним проблемима. Из целокупне дискусије видљиво је да су кључни проблеми у области образовања, културе, информисања и запошљавања. Национални савети треба да комуницирају и са Народном скупштином и да преко народних посланика који могу да реагују амандманима или на друге начине да покушају да реше ове проблеме. Такође је позвао и на сарадњу са овим одбором. Проблем мале заинтересованости припадника националних мањина јесте проблем на коме треба сви заједно да радимо, а нарочито је ту битна комуникација националних савета са националним мањинама које представљају. Морамо подићи свест код припадника националних мањина да имају интерес да изађу на изборе за националне савете. Нека од питања из данашње дискусије су у домену Народне скупштине, пре свега питање измена изборног закона и измена Устава. За питање малих националних мањина доста је тешко наћи адекватно решење са којим би сви били задовољни. То наравно не искључује разговоре о томе и овај одбор ће увек одговорити на иницијативе да организујемо састанке на којима бисмо разговарали на тему политичког представљања мањина, при чему треба да размотримо решења из упоредног законодавства и праксе, нарочито у нашем окружењу. Одбор ће утицати на ресорно министарство како би се што пре приступило даљим изменама и допунама Закона о националним саветима националних мањина, а не када уђемо у изборну годину, а знамо да је то 2018. година. На крају је замолио да национални савети редовно обавештавају Одбор о својим активностима и догађајима које организују као бисмо успоставили редовну комуникацију.

ПРЕДСЕДНИК ОДБОРА

Мехо Омеровић